CELEX: 32016D0420
Language: mt
Date: 2016-03-18 00:00:00
Title: Deċiżjoni ta' Implimentazzjoni tal-Kummissjoni (UE) 2016/420 tat-18 ta' Marzu 2016 dwar in-nonkonformità tar-rati unitarji tal-2015 għaż-żoni tal-imposti skont l-Artikolu 17 tar-Regolament ta' Implimentazzjoni (UE) Nru 391/2013 (notifikata bid-dokument C(2016) 1592) (Test b'rilevanza għaż-ŻEE)

22.3.2016   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 75/63
               
            DEĊIŻJONI TA' IMPLIMENTAZZJONI TAL-KUMMISSJONI (UE) 2016/420
      tat-18 ta' Marzu 2016
      dwar in-nonkonformità tar-rati unitarji tal-2015 għaż-żoni tal-imposti skont l-Artikolu 17 tar-Regolament ta' Implimentazzjoni (UE) Nru 391/2013
      
         
            (notifikata bid-dokument C(2016) 1592)
         
      
      (It-testi bin-Netherlandiż, bil-Franċiż u bil-Ġermaniż biss huma awtentiċi)
      (Test b'rilevanza għaż-ŻEE)
      IL-KUMMISSJONI EWROPEA,
      Wara li kkunsidrat it-Trattat dwar il-Funzjonament tal-Unjoni Ewropea,
      Wara li kkunsidrat ir-Regolament (KE) Nru 550/2004 tal-Parlament Ewropew u tal-Kunsill tal-10 ta' Marzu 2004 dwar il-forniment ta' servizzi ta' navigazzjoni tal-ajru fl-ajru uniku Ewropew (ir-Regolament dwar il-forniment tas-servizzi) (1), u b'mod partikolari l-Artikolu 16(1) tiegħu,
      Wara li kkunsidrat ir-Regolament ta' Implimentazzjoni (UE) Nru 391/2013 tat-3 ta' Mejju 2013 li jistabbilixxi skema komuni ta' imposti għas-servizzi tan-navigazzjoni tal-ajru (2), u b'mod partikolari l-Artikolu 17(1)(e) tiegħu,
      Billi:
      
                  (1)
               
               
                  Ir-Regolament ta' Implimentazzjoni tal-Kummissjoni (UE) Nru 391/2013 jistabbilixxi skema komuni ta' imposti għas-servizzi tan-navigazzjoni tal-ajru. L-iskema komuni ta' imposti hija element integrali biex jintlaħqu l-għanijiet tal-iskema ta' prestazzjoni kif stabbilita fl-Artikolu 11 tar-Regolament (KE) Nru 549/2004 tal-Parlament Ewropew u tal-Kunsill (3) u fir-Regolament ta' Implimentazzjoni tal-Kummissjoni (UE) Nru 390/2013 (4).
               
            
                  (2)
               
               
                  Id-Deċiżjoni ta' Implimentazzjoni tal-Kummissjoni 2014/132/UE (5) tistabbilixxi l-miri tal-prestazzjoni għall-UE kollha, fosthom il-mira tal-kosteffiċjenza tas-servizzi tan-navigazzjoni bl-ajru en route, mogħtija f'kostijiet unitarji stabbiliti għall-forniment ta' dawk is-servizzi, għat-tieni perjodu ta' referenza, li jkopri u jinkludi s-snin mill-2015 sal-2019.
               
            
                  (3)
               
               
                  Skont l-Artikolu 17(1)(c) u l-Artikolu 17(2) tar-Regolament ta' Implimentazzjoni (UE) Nru 391/2013, il-Kummissjoni trid tivvaluta r-rati unitarji tal-2015 għaż-żoni tal-imposti, ippreżentati mill-Istati Membri lill-Kummissjoni wara r-reviżjoni tal-miri tal-prestazzjoni bħala riżultat tad-Deċiżjoni ta' Implimentazzjoni tal-Kummissjoni (UE) 2015/347 (6). Il-valutazzjoni tikkonċerna l-konformità ta' dawk ir-rati unitarji mar-Regolamenti ta' Implimentazzjoni (UE) Nru 390/2013 u (UE) Nru 391/2013.
               
            
                  (4)
               
               
                  Il-Kummissjoni wettqet il-valutazzjoni tagħha tar-rati unitarji bl-għajnuna tal-Korp ta' Analiżi tal-Prestazzjoni, li huwa inkarigat li jgħin lill-Kummissjoni fl-implimentazzjoni tal-iskema ta' prestazzjoni skont l-Artikolu 3 tar-Regolament ta' Implimentazzjoni (UE) Nru 390/2013, u bl-għajnuna tal-Uffiċċju Ċentrali tal-Imposti tar-Rotot tal-Eurocontrol, permezz tad-dejta u tal-informazzjoni addizzjonali mogħtija mill-Istati Membri sal-1 ta' Ġunju 2015, kif ukoll tal-informazzjoni rilevanti li ngħatat bħala parti mill-pjanijiet riveduti tal-prestazzjoni. Il-valutazzjoni qieset ukoll il-korrezzjonijiet li għamlu l-Istati Membri fir-rati unitarji wara kuntatti sussegwenti bejn il-Kummissjoni, il-Korp ta' Analiżi tal-Prestazzjoni u l-Istati Membri kkonċernati. Barra minn hekk, il-valutazzjoni tar-rati unitarji tal-2015 issejset fuq ir-rapport tal-Korp ta' Analiżi tal-Prestazzjoni dwar il-pjanijiet reveduti tal-prestazzjoni għat-tieni perjodu ta' referenza, li ntbagħat lill-Kummissjoni fil-15 ta' Ottubru 2015.
               
            
                  (5)
               
               
                  Abbażi ta' dik il-valutazzjoni, il-Kummissjoni sabet, bi qbil mal-Artikolu 17(1)(e) tar-Regolament ta' Implimentazzjoni (UE) Nru 391/2013, li r-rati unitarji tal-2015 għaż-żoni tal-imposti ppreżentati mill-Belġju, minn Franza, mill-Ġermanja, mil-Lussemburgu u min-Netherlands ma jikkonformawx mar-Regolamenti ta' Implimentazzjoni (UE) Nru 390/2013 u (UE) Nru 391/2013.
               
            
                  (6)
               
               
                  L-Artikolu 11(1) tar- Regolament ta' Implimentazzjoni (UE) Nru 390/2013 jipprevedi li l-awtoritajiet superviżorji nazzjonali tal-Istati Membri jridu jfasslu pjanijiet tal-prestazzjoni li jinkludu miri li jkunu konsistenti mal-miri tal-prestazzjoni għall-Unjoni Ewropea kollha. Skont l-Artikolu 11(2) u l-Anness IV tar-Regolament (UE) Nru 391/2013, ir-rati unitarji jiġu kkalkulati abbażi tal-kostijiet stabbiliti en route u tal-unitajiet ta' servizz previsti li ġew speċifikati fil-pjan tal-prestazzjoni ta' Stat Membru, jiġifieri l-kostijiet unitarji stabbiliti en route. Sakemm il-miri tal-prestazzjoni tal-Belġju, ta' Franza, tal-Ġermanja, tal-Lussemburgu u tan-Netherlands jitqiesu li huma konsistenti mal-miri għall-Unjoni kollha, ir-rati unitarji kkalkulati abbażi tagħhom ma jistgħux jitqiesu li huma konformi mar-Regolamenti ta' Implimentazzjoni (UE) Nru 390/2013 u (UE) Nru 391/2013.
               
            
                  (7)
               
               
                  Skont l-Artikolu 17(1)(e) tar-Regolament ta' Implimentazzjoni (UE) Nru 391/2013, l-Istati Membri kkonċernati għandhom jiġu avżati dwar is-sejbiet tal-Kummissjoni.
               
            
                  (8)
               
               
                  Billi l-pjanijiet reveduti tal-prestazzjoni għat-tieni perjodu ta' referenza ma ġewx adottati qabel l-1 ta' Novembru tas-sena ta' qabel it-tieni perjodu ta' referenza, jitfakkar li, skont l-Artikolu 17(2) tar-Regolament ta' Implimentazzjoni (UE) Nru 391/2013, l-Istati Membri mitluba jikkalkulaw mill-ġdid ir-rati unitarji taż-żoni tal-imposti għall-2015, meta jkun hemm bżonn, abbażi tal-pjanijiet finali tal-prestazzjoni li ġewadottati, u mitluba jirriportaw kull differenza li jkun hemm minħabba l-applikazzjoni temporanja tar-rati unitarji li ġew stabbiliti f'din id-Deċiżjoni fil-kalkolu tar-rati unitarji tas-sena ta' wara.
               
            ADOTTAT DIN ID-DEĊIŻJONI:
      Artikolu 1
      Ir-rati unitarji tal-2015 għaż-żoni tal-imposti stabbiliti fl-Anness ma jikkonformawx mar-Regolamenti ta' Implimentazzjoni (UE) Nru 390/2013 u (UE) Nru 391/2013.
      Artikolu 2
      Din id-Deċiżjoni hija indirizzata lir-Renju tal-Belġju, lir-Repubblika Federali tal-Ġermanja, lir-Repubblika Franċiża, lill-Gran Dukat tal-Lussemburgu u lir-Renju tan-Netherlands.
      
         Magħmul fi Brussell, it-18 ta' Marzu 2016.
         
            
               Għall-Kummissjoni
            
            Violeta BULC
            
               Membru tal-Kummissjoni
            
         
      
      
         (1)  ĠU L 96, 31.3.2004, p. 10.
      
         (2)  ĠU L 128, 9.5.2013, p. 31.
      
         (3)  Ir-Regolament (KE) Nru 549/2004 tal-Parlament Ewropew u tal-Kunsill tal-10 ta' Marzu 2004 li jippreskrivi l-qafas għall-ħolqien tal-Ajru Uniku Ewropew (ir-Regolament qafas) (ĠU L 96, 31.3.2004, p. 1).
      
         (4)  Ir-Regolament ta' Implimentazzjoni tal-Kummissjoni (UE) Nru 390/2013 tat-3 ta' Mejju 2013 li jistabbilixxi skema ta' prestazzjoni għas-servizzi tan-navigazzjoni tal-ajru u għall-funzjonijiet tan-netwerk (ĠU L 128, 9.5.2013, p. 1).
      
         (5)  Id-Deċiżjoni ta' Implimentazzjoni tal-Kummissjoni 2014/132/UE tal-11 ta' Marzu 2014 li tistabbilixxi miri tal-prestazzjoni mal-Unjoni kollha għan-netwerk tal-ġestjoni tat-traffiku tal-ajru u l-livelli limiti ta' twissija għat-tieni perjodu ta' referenza mill-2015 sal-2019 (ĠU L 71, 12.3.2014, p. 20).
      
         (6)  Deċiżjoni ta' Implimentazzjoni tal-Kummissjoni (UE) 2015/347 tat-2 ta' Marzu 2015 dwar l-inkonsistenza ta' ċerti miri fil-pjanijiet għall-blokok tal-ispazju tal-ajru nazzjonali jew funzjonali mressqa skont ir-Regolament (KE) Nru 549/2004 tal-Parlament Ewropew u tal-Kunsill mal-miri tal-prestazzjoni għall-Unjoni kollha għat-tieni perjodu ta' referenza u li tistabbilixxi r-rakkomandazzjonijiet għar-reviżjoni ta' dawk il-miri (ĠU L 60, 4.3.2015, p. 48).
      
         ANNESS
         
            Rati unitarji en route tal-2015 ppreżentati għaż-żoni tal-imposti li nstabu li mhumiex konformi
         
         
                      
                  
                  
                     Żona tal-imposti
                  
                  
                     Rata unitarja en route tal-2015, ippreżentata fil-munita nazzjonali (*) (Kodiċi ISO)
                  
               
                     1
                  
                  
                     Il-Belġju–il-Lussemburgu
                  
                  
                     68,76
                  
               
                     2
                  
                  
                     Franza
                  
                  
                     69,34
                  
               
                     3
                  
                  
                     Il-Ġermanja
                  
                  
                     88,22
                  
               
                     4
                  
                  
                     In-Netherlands
                  
                  
                     66,57
                  
               
            (*)  Dawn ir-rati unitarji ma jinkludux ir-rata unitarja amministrattiva msemmija fl-Artikolu 18(1) tar-Regolament ta' Implimentazzjoni (UE) Nru 391/2013 u japplikaw għal Stati li huma firmatarji tal-Ftehim Multilaterali tal-Eurocontrol dwar l-imposti tar-rotot